বোতলজাত সয়াবিনের দাম লিটারে বাড়ল ৪ টাকা, খোলা তেলের দাম কমলো ২ টাকা
বাজারে সয়াবিন তেলের সর্বোচ্চ খুচরা মূল্য নির্ধারণ করেছে সরকার।
খোলা সয়াবিন তেল প্রতি লিটারের সর্বোচ্চ খুচরা মূল্য দুই টাকা কমিয়ে ১৪৭ টাকা নির্ধারণ করা হয়েছে। এর আগে ১৪৯ টাকা বিক্রি হতো। বোতলজাত সয়াবিন তেল ১৬৩ টাকা থেকে বাড়িয়ে ১৬৭ টাকা নির্ধারণ করা হয়েছে।
এছাড়া, সয়াবিন তেলের পাঁচ লিটারের বোতল ৮০০ টাকা ছিল, সেটা ৮১৮ টাকা নির্ধারণ করা হয়েছে।
আজ বৃহস্পতিবার দুপুরে সচিবালয়ে আয়োজিত সংবাদ সম্মেলনে বাণিজ্য প্রতিমন্ত্রী আহসানুল ইসলাম টিটু নতুন দাম ঘোষণা করেন।
তিনি আরও বলেন, 'সুপার পামঅয়েলের দাম আগে নির্ধারণ করা ছিল না, এবার আমরা নির্ধারণ করে দিচ্ছি। প্রতি লিটার সর্বোচ্চ ১৩৫ টাকায় বিক্রি হবে।'
বাণিজ্য প্রতিমন্ত্রী বলেন, 'এটা ইমিডিয়েট ইফেক্ট হবে, কারণ মিল গেট থেকে মাল বের করার সময় ভ্যাট দিয়ে বের করতে হবে।'
তিনি বলেন, 'আপনাদের প্রশ্ন আছে, দাম কমার সময় দেরিতে কমে কেন, আর বাড়ার সময় সঙ্গে সঙ্গে হয় কেন? কারণ মিল গেট থেকে ডিউটি দিয়ে এখন পণ্যটা সরবরাহ করতে হবে। আমি যে সময় দেবো, সেই সুযোগ নেই আমার কাছে। আর কমার সময় আমদানি করে মিলগেটে এনে প্রসেস করতে ১৫ থেকে ২০ দিন লাগে।'

বাজারে সয়াবিন তেলের সর্বোচ্চ খুচরা মূল্য নির্ধারণ করেছে সরকার।